(204)

Kolmanneksi komissio toteaa, että valtion aikomuksesta pitää Oltchim toiminnassa oli tiedotettu ja tämä aikomus vahvistettiin toistuvasti ennen maksukyvyttömyyttä ja maksukyvyttömyysmenettelyn alkamisen jälkeen. a) Kuten erilaisista Romanian hallituksen korkeiden edustajien lehdille antamista lausunnoista ilmenee (ks. edellä johdanto-osan 27, 28, 30 ja 31 kappale, joissa tarkastellaan syyskuun 2012 ja tammikuun 2013 välistä ajanjaksoa), Oltchimin pelastamiseksi ja sen toiminnan käynnistämiseksi uudelleen oltiin poliittisesti täysin sitoutuneita jo ennen kuin mitään rakenneuudistussuunnitelmaa oli laadittu ja ennen kuin maksukyvyttömyysmenettely oli alkanut. b) Lehdistön uutisoinnin perusteella on ilmeistä, että Oltchimin ammattiyhdistys on painostanut hallitusta voimakkaasti ja jatkuvasti erityisesti epäonnistuneen yksityistämisen jälkeen sekä pitkin vuotta 2013 (72). Erityisesti sen jälkeen, kun Oltchim hakeutui maksukyvyttömyysmenettelyyn, Oltchimin kahdessa toimipaikassa Râmnicu Vâlceassa ja Pitestissä järjestettiin helmikuussa, maaliskuussa ja elokuussa 2013 paljon mielenosoituksia. c) Tammikuussa 2013 entinen talousministeri myönsi, että aikaisempi yksityistämisyritys oli aiheuttanut Oltchimille epäonnistuneen yksityistämisen ja [tammikuun 2013] välisenä aikana lähes 100 miljoonan euron lisävelat, ja totesi, että omaisuuden likvidoiminen erissä olisi helpompi ratkaisu. Ministeri kuitenkin lisäsi, että hänen mielestään ”Oltchimin hakeutuminen maksukyvyttömyysmenettelyyn [- -] oli tilaisuus uudistaa sen toimivien osien rakenne ja parantaa niiden arvoa. Valuuttarahastolla on pessimistisempi näkemys.” (73) Maksukyvyttömyyskauden ensimmäisen osan aikana Romanian hallitus antoi yhä julkisuuteen vahvoja viestejä sen aikomuksista Oltchimin pelastamiseksi. d) Esimerkiksi heti maksukyvyttömyysmenettelyn alkamisen jälkeen maaliskuun alussa 2013 Romanian silloinen pääministeri totesi seuraavaa: ”valitettavasti Euroopan komission kanta lainan myöntämiseen on kielteinen, sillä Euroopan komissio katsoo, että Oltchim on jo hyötynyt valtiontuesta vuosina 2010–2011, joten luulen, että me emme voi myöntää rahoja talousarviosta ja että ainoa ratkaisu on se, että rakenneuudistus ja rahoitus toteutetaan pankkien ja tuotteita ostavien kaupan alan toimijoiden avulla”. Pääministeri lisäsi, että hallitus pyrki ”huolehtimaan siitä, että työpaikat säilyvät” (74). e) Vielä samassa kuussa eli maaliskuussa 2013 Romanian parlamentissa pitämänsä puheen (75) aikana silloinen talousministeri totesi, että ”me aiomme muuttaa yksityistämistä koskevaa ajatteluamme siten, että olemme kiinnostuneita niistä [sijoittajista], jotka todella haluavat investoida, ja olemme enemmän kiinnostuneita myöhempien investointien todellisesta tasosta [yksityistämisen jälkeen] kuin myyntihinnasta” (76). f) Toisessa yhteydessä tämä sama talousministeri totesi, että ”tuotemerkkinsä lisäksi Oltchimilla on suuri joukko patentteja, joiden arvo on miljoonia euroja” ja että ”tämän yrityksen tuhoaminen vastaisi immateriaaliomaisuuden aarreaitan tuhoamista” (77). g) Kun talousministeri osallistui kokoukseen niiden paikallisviranomaisten kanssa, joiden alueella Oltchimin toimipaikat sijaitsevat, hän totesi, että ”neljä kuukautta sen jälkeen, kun Oltchim on julistettu maksukyvyttömäksi, ilmoilla on näkemyksiä, jotka viittaavat siihen, että ratkaisuja yhtiön pelastamiseksi on löydettävissä”. Ministerin kerrottiin sanoneen, että ”Oltchimin ongelma vahingoittaa kansallista ylpeyttä ja kunniaa, sillä Oltchim on yksi viidestä ensimmäisestä tämän alan yrityksestä Euroopassa, ja siksi se on pelastamisen arvoinen” (78). h) Syyskuussa 2013 talousministeri ilmoitti, että Oltchim oli hänen ministeriönsä erityinen painopiste, ja totesi, että ”tällä viikolla velkojien pitäisi hyväksyä rahoitus, josta meidän on määrä ilmoittaa aivan lähipäivinä, ja jos tämä toteutuu, se on Oltchimilta mahtava suoritus, sillä se oli vielä vuoden alussa tuhoutumisen partaalla ja nyt se on rahoituskelpoinen ja saa luottoa yksityisiltä pankeilta. Myöhemmin syyskuun lopussa esitetään arviointiraportti ja ”Oltchim nro 2” on puhdistettu veloistaan, joten lokakuussa voidaan aloittaa neuvottelut mahdollisten asiakkaiden kanssa.” Valtapuolueen senaattoreiden kanssa käymissään keskusteluissa talousministeri puhui yleensäkin suurten valtion omistamien yritysten selvitystilaan asettamista vastaan (79). i) Vuoden 2014 alussa pääministeri kehotti vastanimitettyä väliaikaista talousministeriä ottamaan ”Oltchim-ongelman” hoitaakseen ja lisäsi, että hän ”ei halua, että tilanne räjähtää käsiin [- -] poliittisten resurssien puutteen takia” (80). j) Myöhemmin samana vuonna talousministeri totesi jälleen vieraillessaan Oltchimin toimipaikoissa, että Oltchim ”on kansallisesti ja strategisesti tärkeä yritys” ja että konkurssiskenaario oli hänen mielestään poissuljettu vaihtoehto. Hänen selityksensä mukaan yksityistämisen lykkääminen johtui ennemminkin siitä, että ”sijoittavat olivat kiinnostuneita myös Arpechimin jalostamon ostamisesta” (81). Samaan tapaan talousministeri ja pääministeri toistivat eri yhteyksissä, että ”Oltchimia ei koskaan suljeta” (82).